Folkets Hus Narvik

**Folkets Hus Narvik** er et kultur- og forsamlingsbygg i Narvik i Nordland. Bygget ble innviet 15. desember 1956 og har siden fungert som en arena for kultur- og organisasjonsliv i byen. Folkets Hus i Narvik ble oppført i etterkrigstiden, da arbeiderbevegelsen flere steder i Norge etablerte forsamlingsbygg for kultur- og organisasjonsliv. Ifølge Folkets Hus Landsforbund regnes huset som et sentralt kulturbygg i Ofoten-regionen.

Narvik kulturhus er organisert som et datterselskap og fungerer som scene for konserter, teater og andre kulturarrangementer.

## Historie
Bakgrunnen for Folkets Hus i Narvik kan spores til arbeiderbevegelsens organisasjonsliv tidlig på 1900-tallet. Byens første Folkets Hus, kjent som «Skarpen», ble innviet i 1907, men ble ødelagt under bombingen av Narvik i mai 1940.

Etter krigen fulgte flere års diskusjon om lokalisering og finansiering før det i 1948 ble vedtatt å oppføre et nytt bygg på den såkalte Heggentomta. Grunnsteinen ble lagt 1. mai 1954, og bygget ble offisielt åpnet 15. desember 1956.

Prosjektet hadde en kostnadsramme på rundt 4,35 millioner kroner og ble finansiert gjennom bidrag fra arbeiderbevegelsen, offentlige lån og tilskudd fra blant annet Narvik kommune og regionale aktører.

## Arkitektur
Bygget ble tegnet av arkitekt Else Thorp Larsen (1919–1989). Hun er også kjent for arbeid med institusjonsbygg på Trastad.

Teatersalen ble planlagt som en flerbrukssal for scenekunst, film og konserter. Ved åpningen hadde den om lag 550 sitteplasser og orkestergrav. Akustikken ble utviklet av NRK-ingeniør Gunnar Nesheim.

## Fasiliteter
Bygget dekker et helt kvartal og inneholder blant annet kontorer, forretningslokaler og møterom. Folkets Hus omfatter flere møterom og saler til utleie, blant annet Salongen, LO-salongen, A-salen og Studiosalen. Narvik kulturhus’ hovedsal er Teatersalen med rundt 450 sitteplasser, og huset har også mindre scener som Mørkholla med kapasitet på opptil 150 publikummere.

Bygget har også rommet restaurantdrift, kringkastingsstudio, kontorer og forretningslokaler. Galleri Ofoten holder til i lokalene og har blant annet vært brukt av Narvik Kunstforening.

## Bruk

Folkets Hus har gjennom flere tiår vært arena for konserter, teaterforestillinger, festivalarrangementer og møtevirksomhet. Ved den offisielle åpningen lørdag 15. desember 1956 opptrådte Narvik Byorkester, og Narvik Teaterlag fremførte Axel Kiellands skuespill *Herren og hans tjenere* som festforestilling.

Da den nye teatersalen i Folkets Hus sto ferdig i 1956, fikk teaterlaget for første gang tilgang til en scene med mer egnede tekniske løsninger og egne garderober. Ifølge Per Bjerke i teaterlaget var dette en betydelig forbedring av arbeidsforholdene sammenlignet med oppsetningene i Håkonshallen.

Under Vinterfestuka ble det i perioden 1960–1993 arrangert et årlig «Presseshow» i bygget.
## Senere utvikling
Narvik kommune startet i 2020 et forprosjekt for utvikling av et kulturkvartal med utgangspunkt i Narvik kulturhus, i samarbeid med Folkets Hus Narvik.

På 2010-tallet ble det også arbeidet med modeller for tettere samarbeid mellom kulturhuset og Narvik kommune etter flere år med økonomiske utfordringer.

I 2023 ble det rapportert om økt omsetning og forbedret driftsresultat for Folkets Hus Narvik AS etter aktivitet og gjenåpning etter pandemien.

Kulturhusleder Bjørnar Mikkelborg gikk av med pensjon i 2026, samme år som bygget markerte sitt 70-årsjubileum.

## Litteratur

* 

## Eksterne lenker

* Folkets Hus Narvik
* Narvik kulturhus

## Referanser